CELEX: 32016D1838
Language: sl
Date: 2016-10-13 00:00:00
Title: Sklep Sveta (EU) 2016/1838 z dne 13. oktobra 2016 o smernicah za politike zaposlovanja držav članic za 2016

18.10.2016   
            
            
               SL
            
            
               Uradni list Evropske unije
            
            
               L 280/30
            
         SKLEP SVETA (EU) 2016/1838
   z dne 13. oktobra 2016
   o smernicah za politike zaposlovanja držav članic za 2016
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 148(2) Pogodbe,
   ob upoštevanju predloga Evropske komisije,
   ob upoštevanju mnenja Evropskega parlamenta (1),
   ob upoštevanju mnenja Evropskega ekonomsko-socialnega odbora (2),
   po posvetovanju z Odborom regij,
   ob upoštevanju mnenja Odbora za zaposlovanje (3),
   ob upoštevanju naslednjega:
   
               (1)
            
            
               V Pogodbi o delovanju Evropske unije (PDEU) je določeno, da si države članice in Unija prizadevajo za razvoj usklajene strategije zaposlovanja in zlasti za spodbujanje kvalificiranih, usposobljenih in prilagodljivih delavcev ter trgov dela, hitro prilagodljivih gospodarskim spremembam, da bi dosegle cilje, opredeljene v členu 3 Pogodbe o Evropski uniji.
            
         
               (2)
            
            
               Strategija Evropa 2020 za pametno, trajnostno in vključujočo rast (v nadaljnjem besedilu: strategija Evropa 2020), ki jo je predlagala Komisija, Uniji omogoča, da svoje gospodarstvo usmerja k pametni, trajnostni in vključujoči rasti, ki jo bo spremljala visoka stopnja zaposlenosti, produktivnosti in socialne kohezije. Pet krovnih ciljev predstavlja skupne cilje, ki usmerjajo ukrepanje držav članic ob upoštevanju njihovih izhodiščnih položajev in nacionalnih okoliščin ter stališč in okoliščin Unije. Svet je 14. julija 2015 sprejel Priporočilo (EU) 2015/1184 (4) o širših smernicah ekonomskih politik držav članic in Unije. Poleg tega je 5. oktobra 2015 sprejel Sklep (EU) 2015/1848 (5) o smernicah za politike zaposlovanja držav članic za 2015 (v nadaljnjem besedilu: smernice za zaposlovanje). Navedena sklopa smernic predstavljata integrirane smernice za izvajanje strategije Evropa 2020 (v nadaljnjem besedilu: integrirane smernice Evropa 2020). Evropska strategija zaposlovanja ima vodilno vlogo pri uresničevanju ciljev zaposlovanja in trgov dela iz strategije Evropa 2020.
            
         
               (3)
            
            
               Integrirane smernice Evropa 2020 so usklajene s sklepi Evropskega sveta z dne 17. in 18. marca 2016 in s Paktom za stabilnost in rast. Vsebujejo natančna navodila državam članicam za oblikovanje nacionalnih programov reform in izvajanje reform, pri čemer upoštevajo medsebojno povezanost. Smernice za zaposlovanje bi morale biti podlaga za vsa priporočila, pripravljena za posamezne države, ki jih lahko Svet naslovi na države članice v skladu s členom 148(4) PDEU, skupaj s priporočili za posamezne države, ki so naslovljena na države članice v skladu s členom 121(2) PDEU. Smernice za zaposlovanje bi morale biti tudi podlaga za pripravo skupnega poročila o zaposlovanju, ki ga Svet in Komisija vsako leto pošljeta Evropskemu svetu.
            
         
               (4)
            
            
               Pregled nacionalnih programov reform držav članic iz skupnega poročila o zaposlovanju kaže, da si morajo države članice še naprej čim bolj prizadevati za spodbujanje povpraševanja po delovni sili, izboljšanje ponudbe delovne sile, strokovne usposobljenosti in kompetenc, izboljšanje delovanja trga dela, spodbujanje socialne vključenosti, boj proti revščini in spodbujanje enakih možnosti.
            
         
               (5)
            
            
               Države članice bi morale pri izvajanju smernic za zaposlovanje preučiti uporabo Evropskega socialnega sklada.
            
         
               (6)
            
            
               Smernice za zaposlovanje bi morale ostati nespremenjene, da bi se lahko osredotočili na njihovo izvajanje. Kakršna koli posodobitev smernic za zaposlovanje bi morala biti torej strogo omejena. Upoštevajoč oceno sprememb na trgih dela in socialne razmere od sprejema smernic za zaposlovanje leta 2015, posodobitev ni potrebna. Razlogi za njihovo sprejetje v letu 2015 so še vedno tehtni, zato bi bilo treba navedene smernice ohraniti –
            
         SPREJEL NASLEDNJI SKLEP:
   Člen 1
   Smernice za politike zaposlovanja držav članic, kot so določene v Prilogi k Sklepu (EU) 2015/1848, ostajajo v letu 2016 nespremenjene in jih države članice upoštevajo v svojih politikah zaposlovanja.
   Člen 2
   Ta sklep je naslovljen na države članice.
   
      V Luxembourgu, 13. oktobra 2016
      
         
            Za Svet
         
         
            Predsednik
         
         J. RICHTER
      
   
   
      (1)  Mnenje z dne 15. septembra 2016 (še ni objavljeno v Uradnem listu).
   
      (2)  UL C 264, 20.7.2016, str. 134.
   
      (3)  Mnenje z dne 16. februarja 2016.
   
      (4)  Priporočilo Sveta (EU) 2015/1184 z dne 14. julija 2015 o širših smernicah ekonomskih politik držav članic in Evropske unije (UL L 192, 18.7.2015, str. 27).
   
      (5)  Sklep Sveta (EU) 2015/1848 z dne 5. oktobra 2015 o smernicah za politike zaposlovanja držav članic za 2015 (UL L 268, 15.10.2015, str. 28).